**P A R L A M E N T U L R O M Â N I E I**

**SENATUL CAMERA DEPUTAŢILOR**

LEGE

pentru aprobarea Contractului de finanțare (Spitalul Regional de Urgență Cluj) dintre România și Banca Europeană de Investiții, semnat la București la 11 noiembrie 2021 și la Luxemburg la 15 noiembrie 2021

Parlamentul României adoptă prezenta lege:

ART. 1 Se aprobă Contractul de finanțare (Spitalul Regional de Urgență Cluj) dintre România și Banca Europeană de Investiții, semnat la București la 11 noiembrie 2021 și la Luxemburg la 15 noiembrie 2021, în valoare de 305 milioane euro, denumit, în continuare, Contract de Finanțare.

ART. 2

(1) Ministerul Sănătăţii este desemnat agenţie de implementare (Promotor) şi în această calitate i se deleagă întreaga autoritate şi responsabilitate în realizarea proiectului prevăzut la art. 1, denumit, în continuare, Proiectul.

(2) Ministerul Sănătății va implementa Proiectul printr-o Unitate de implementare, constituită în cadrul acestuia, astfel cum se va conveni cu Banca Europeană de Investiții.

(3) Pe parcursul implementării Proiectului, şi cu acordul prealabil al Băncii Europene de Investiții şi al Ministerului Finanţelor, Ministerul Sănătăţii poate transfera Unitatea de implementare a Proiectului prevăzută la alin.(2) în cadrul unei alte entităţi specializate, înființată în subordinea sau în coordonarea acestuia, și/sau desemnate legal cu astfel de atribuții.

(4) Ministerul Finanţelor va încheia cu Ministerul Sănătăţii un acord subsidiar prin care se vor stabili drepturile şi obligaţiile părţilor în implementarea Proiectului şi în aplicarea prevederilor Contractului de finanțare.

ART. 3

(1) Cheltuielile aferente Proiectului, respectiv cheltuielile reprezentând echivalentul în lei al valorii împrumutului și al celorlalte fonduri publice destinate finanțării costului acestuia, precum și taxele și impozitele aferente vor fi cuprinse în bugetul Ministerului Sănătăţii, în cadrul sumelor aprobate anual cu această destinaţie de la bugetul de stat, în funcție de natura acestora și specificul proiectului.

(2) Cheltuielile operaționale și/sau de management, inclusiv cele legate de eventuale activități tehnice necesare implementării Proiectului, care nu sunt incluse în costul acestuia, astfel cum este prevăzut în Contractul de Finanțare, vor fi asigurate de Ministerul Sănătății din sume alocate de la bugetul de stat, precum și din alte surse legal constituite, după caz, cu încadrarea în bugetul aprobat acestei instituții prin legile bugetare anuale.

ART. 4 Sumele trase din împrumut şi virate în contul de valută deschis pe numele Ministerului Finanţelor la Banca Naţională a României se utilizează pe măsura necesităţilor de finanţare a deficitului bugetului de stat şi refinanţării datoriei publice guvernamentale, în conformitate cu prevederile Ordonanţei de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările și completările ulterioare.

ART. 5 Plata serviciului datoriei publice aferent împrumutului, respectiv rambursarea capitalului, plata dobânzilor, comisioanelor şi a altor costuri aferente împrumutului se asigură, conform legislaţiei în vigoare privind datoria publică, prin mecanismul aferent finanţărilor rambursabile contractate de Guvern, prin Ministerul Finanţelor, în vederea finanţării deficitului bugetului de stat şi refinanţării datoriei publice guvernamentale.

ART. 6

(1) Se autorizează Guvernul României ca, prin Ministerul Finanţelor, să convină cu Banca Europeană de Investiții amendamente la conţinutul Contractului de finanțare care nu sunt de natură să majoreze obligaţiile financiare asumate de România faţă de Banca Europeană de Investiții.

(2) Amendamentele convenite potrivit alin.(1) se aprobă prin hotărâre a Guvernului.